
Arvoisa puheenjohtaja
Työllisyyden ja sosiaaliasioiden valiokuntaa on pyydetty antamaan edellä mainitussa menettelyssä lausunto valiokunnallenne. Valiokunta päätti antaa kyseisen lausunnon kirjeen muodossa.
Työllisyyden ja sosiaaliasioiden valiokunta käsitteli asiaa kokouksessaan 25. helmikuuta 2026. Tässä kokouksessa se päätti antaa asiasta vastaavalle budjettivaliokunnalle jäljempänä esitetyn lausunnon.
Kunnioittavasti

Li Andersson


LAUSUNTO
A.	ottaa huomioon, että Belgia toimitti 28. elokuuta 2025 hakemuksen EGF/2025/004 BE/Tupperware rahoitustuen saamiseksi työttömiksi jääneitä työntekijöitä tukevasta Euroopan globalisaatiorahastosta (EGR) sen jälkeen, kun NACE Rev. 2:n kaksinumerotasoon 22 (Kumi- ja muovituotteiden valmistus) luokitellulla toimialalla toiminut Tupperware General Services NV oli vähentänyt työntekijöitä Belgiassa alueella Provincie Oost-Vlaanderen (BE23);
B.	ottaa huomioon, että Belgia jätti hakemuksen käyttäen perustana asetuksen (EU) 2021/691 4 artiklan 2 kohdan a alakohdan toimintakriteeriä, jossa edellytyksenä on vähintään 200:n työttömäksi jääneen työntekijän työskentelyn loppuminen neljän kuukauden viiteajanjakson aikana (tässä tapauksessa 17. helmikuuta 2025 ja 17. kesäkuuta 2025 välisenä aikana) jäsenvaltiossa sijaitsevassa yrityksessä, mukaan luettuina työntekijät, jotka vähennetään yrityksen toimittajien tai jatkojalostajien palveluksesta, ja/tai itsenäiset ammatinharjoittajat, joiden työskentely on loppunut; ottaa huomioon, että arvioituaan hakemuksen komissio on tullut EGR-asetuksen kaikkien sovellettavien säännösten mukaisesti siihen tulokseen, että edellytykset rahoitustuen saamiseksi EGR:stä täyttyvät;
C.	ottaa huomioon, että hakemus koskee 267:ää työttömäksi jäänyttä työntekijää (tukeen oikeutettua edunsaajaa), joiden työskentely on loppunut edellä mainituilla talouden aloilla;
D.	ottaa huomioon, että komissio hyväksyi 20. tammikuuta 2026 ehdotuksen päätökseksi EGR:n varojen käyttöönotosta Belgian hyväksi, jotta voidaan tukea 267:n kohteena olevan edunsaajan paluuta työmarkkinoille;
E.	ottaa huomioon, että amerikkalainen yritys Tupperware Brands, joka on Tupperware Belgiumin emoyhtiö, peruutti odottamatta Tupperware General Services NV:lle myönnetyt valmistus- ja myyntiluvat, mikä teki Tupperwaren belgialaisesta tytäryhtiöstä taloudellisesti elinkelvottoman ja johti sen konkurssiin 17. helmikuuta 2025; ottaa huomioon, että velkojat ottivat Tupperware Brandsin haltuunsa lokakuussa 2024 ja että tämä yrityskauppa johti merkittävään rakenneuudistukseen ja yritys vetäytyi joiltakin ydinmarkkinoiden ulkopuolisilta markkinoilta ja sulki tuotantolaitoksia, kuten eurooppalaiset tuotantolaitoksensa;
F.	ottaa huomioon, että konkurssit ovat lisääntyneet Belgiassa vuodesta 2022; ottaa huomioon, että vuonna 2024 yli 11 000 yritystä asetettiin konkurssiin (6 323 Flanderissa), mikä on suurin määrä sitten vuoden 2013; ottaa huomioon, että tämä noususuuntaus on jatkunut, sillä tammi–syyskuussa 2025 konkurssiin ajautui 8 493 yritystä, joista 4 964 eli 58 prosenttia sijaitsi Flanderissa; ottaa huomioon, että konkurssien seurauksena Belgiassa menetettiin 32 566 työpaikkaa vuonna 2024 (näistä 59 prosenttia Flanderissa) ja 15 351 työpaikkaa vuoden 2025 alkupuoliskolla (näistä 51 prosenttia Flanderissa); ottaa huomioon, että noin 18 prosenttia työpaikkojen menetyksistä tapahtui teollisuudessa; ottaa huomioon, että lisäksi viimeaikaiset rakenneuudistukset, kuten Van Hoolin, Sappin ja Purmon, BelGaNin, Casan ja Audin työntekijävähennykset, joihin Belgia haki EGR:n tukea, vaikuttavat Flanderin työmarkkinoihin ja teollisuuden avoimet työpaikat ovat vähentyneet;
G.	ottaa huomioon, että Tupperware sijaitsi Aalstissa, joka on yksi Itä-Flanderin maakunnan kuudesta hallinnollisesta alueesta; ottaa huomioon, että julkisiin työvoimapalveluihin ilmoitettujen avointen työpaikkojen määrä väheni Itä-Flanderissa 13,8 prosenttia toukokuussa 2025 edellisvuoteen verrattuna; ottaa huomioon, että Aalstin työllisyysaste oli jo ennen Tupperwaren tuotantolaitoksen sulkemista Flanderin alhaisin (53,82 prosenttia), mikä on 20 prosenttiyksikköä alhaisempi kuin Flanderin keskimääräinen työllisyysaste (74,1 prosenttia); ottaa huomioon, että Flanderin työttömyysaste on noin 3,8 prosenttia; ottaa huomioon, että se on kuitenkin 8,8 prosenttia (+ 5 prosenttiyksikköä) niiden keskuudessa, joilla on alhainen koulutustaso; ottaa huomioon, että koska joka kolmannella entisellä Tupperwaren työntekijällä on alhainen koulutustaso, tarvitaan näille työntekijäprofiileille räätälöityä erityistukea, jotta työntekijöitä voidaan auttaa korjaamaan puutteet osaamisessaan ja löytämään uusi työpaikka;
H.	ottaa huomioon, että Belgia on ilmoittanut, että yksilöllisten palvelujen koordinoitu paketti on laadittu yhteistyössä työmarkkinaosapuolten kanssa EGR-asetuksen 7 artiklan 4 kohdan mukaisesti;
I.	ottaa huomioon, että EGR ei saa ylittää 30 miljoonan euron vuotuista enimmäismäärää (vuoden 2018 hintoina), kuten vuosia 2021–2027 koskevan monivuotisen rahoituskehyksen vahvistamisesta 17. joulukuuta 2020 annetun neuvoston asetuksen (EU, Euratom) 2020/2093 8 artiklassa säädetään;
työllisyyden ja sosiaaliasioiden valiokunta pyytää näin ollen asiasta vastaavaa budjettivaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
1.	muistuttaa, että EGR:n tavoitteena on osoittaa solidaarisuutta edunsaajille ja tarjota heille tukea; katsoo, että EGR:n rahoitustuki olisi suunnattava ensisijaisesti aktiivisiin työvoimapoliittisiin toimenpiteisiin ja yksilöllisiin palveluihin, joilla pyritään integroimaan edunsaajat nopeasti takaisin ihmisarvoisiin ja kestäviin työpaikkoihin joko entisellä toimialalla tai sen ulkopuolella; korostaa, että on tärkeää valmistella työntekijöitä kipeästi tarvittavaan Euroopan talouden ja yhteiskunnan vihreään ja digitaaliseen siirtymään ja tukea heitä tässä; muistuttaa tässä yhteydessä, että unionilla on tärkeä rooli oikeudenmukaisen siirtymän edellyttämän osaamisen rahoittamisessa, myös EGR:n kautta, Euroopan vihreän kehityksen ohjelman mukaisesti;
2.	on yhtä mieltä komission kanssa siitä, että EGR-asetuksen 4 artiklan 2 kohdan a alakohdassa säädetyt edellytykset täyttyvät ja että Belgia on oikeutettu saamaan kyseisen asetuksen mukaista rahoitustukea 1 622 650 euroa eli 85 prosenttia 1 909 000 euron kokonaiskustannuksista, joista yksilöllisten palvelujen osuus on 1 843 500 euroa ja valmistelu-, hallinnointi-, tiedotus-, mainonta-, valvonta- ja raportointitoimien osuus 65 500 euroa;
3.	panee merkille, että Belgia on toimittanut kaikki tarvittavat vakuutukset siitä, että kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu ja että suunniteltuihin toimiin osallistumisen ja täytäntöönpanon osalta noudatetaan yhdenvertaisen kohtelun ja syrjimättömyyden periaatteita;
4.	palauttaa mieliin vähennettyjen työntekijöiden profiilin, sillä yli puolet irtisanotuista työntekijöistä on yli 50-vuotiaita ja kolmanneksella on enintään ylemmän perusasteen koulutus, ja katsoo, että avoimien työpaikkojen laskusuuntauksen ja niiden maantieteellisen jakautumisen huomioon ottaen työntekijät tarvitsevat räätälöityä lisätukea, jossa keskitytään täydennys- ja uudelleenkoulutukseen, jotta voidaan parantaa työntekijöiden mahdollisuuksia palata työhön;
5.	painottaa Belgian vahvistaneen, että EGR:stä tuettaviin toimiin ei saada rahoitustukea muista unionin rahoitusvälineistä;
6.	ottaa huomioon, että työttömiksi jääneille työntekijöille tarjottava yksilöllinen koordinoitu paketti koostuu seuraavista toimenpiteistä: a) työryhmä (työvoimapalveluiden asiantuntijat, joilla on syvällistä tietoa paikallisista työmarkkinoista, ja konsultit, joilla on kokemusta neuvonnan antamisesta joukkovähentämisprosesseissa, järjestävät tiedotustilaisuuksia), b) uudelleensijoitus (muun muassa ryhmä- tai yksilöistunnoissa tarjottavat uudelleensijoituspalvelut, alustava haastattelu ja yksilöllinen ohjaus, hankittujen taitojen sertifiointi ja ohjeet verkkoalustan käytöstä työnhaussa, minkä lisäksi tieto- ja viestintätekniikan koulutusta tarvitsevat saavat peruskoulutusta ja lisätukea digipankeista, joista työntekijät voivat esimerkiksi lainata kannettavan tietokoneen ja joissa heille annetaan koulutusta sen käyttöön), c) avustaminen työpaikan löytämisessä, d) ohjaus, e) tehostettu työnhakuneuvonta, f) koulutus ja uudelleenkoulutus, g) työpaikalla annettava koulutus, h) työpaikkamessut ja i) työpaikkojen kartoitus ja työnhakijoiden ja työpaikkojen yhteensaattaminen; korostaa, että kohteena olevien edunsaajien iän ja koulutusprofiilin vuoksi näiden ryhmien erityistarpeet olisi otettava huomioon yksilöllisiä palveluja tarjottaessa;
[bookmark: _Hlk222318689]7.	korostaa erityisesti EGR-asetuksen 7 artiklan 2 kohdan merkitystä, sillä siinä edellytetään, että koordinoidussa paketissa ennakoidaan tulevia työmarkkinanäkymiä ja tarvittavia taitoja, jotka sopivat yhteen resurssitehokkaaseen ja kestävään talouteen siirtymisen kanssa ja joissa keskitytään erityisesti digiteollisella aikakaudella tarvittavien taitojen jakamiseen; panee tyytyväisenä merkille, että paketin uudelleensijoituspalveluihin sisältyvällä tieto- ja viestintätekniikan koulutuksella ja lisätuella tarjotaan tukea sekä digitaalisesti lukutaidottomille että niille, joilla on jonkin verran digitaalisia taitoja, ja että tätä tuetaan digitaalisten taitojen arvioinnilla ja työntekijöille annetulla mahdollisuudella lainata kannettava tietokone ja saada koulutusta sen käyttöön sekä saada vastauksia heitä askarruttaviin tietoteknisiin kysymyksiin;
8.	palauttaa mieliin, että EGR-asetuksen 7 artiklan 2 kohdan b alakohdassa säädetään yksilöllisten palvelujen koordinoituun pakettiin sisältyvien erityisten kestoltaan rajoitettujen toimenpiteiden mahdollisuudesta, muun muassa lastenhoitoavustusten maksamisesta, jotta voidaan helpottaa työnhakijoiden osallistumista ehdotettuihin toimiin.

